पोरणे गोंयः गोंय विधासभेचें शिंयाळें अधिवेशन फकत चार दिसांचे दवोरिल्ले खातीर रिव्होल्युशनरी गोवन्स पक्षाचे सान्तआंद्रेचो आमदार विरेश बोरकार हांणे सरकाराचेर खर उतरांनी टिका केल्या. खाजगी कामा खातीर आशिल्ल्या शुक्राराच्या कामाचो अधिवेशनांत आसपाव करपाची मागणी तांणी केल्या. ह्या खातीर आपूण सभापती रमेश तवडकार आनी राज्यपालाक पत्र बरयतलों अशें तांणी पत्रकारांक सांगलें.
 चार दिसांच्या ह्या अधिवेशनाचो पयलो दीस राज्यपालाच्या अभिभाशणांत वतलो. लोकांचे प्रश्न मांडपा खातीर आमदारांक फकत तीन दीस मेळटले. कोळशाची येरादारी, दुपदरी रेल्वे मार्ग ह्या सारके लोकांचे जिणे कडेन संबंद आशिल्ले विशय सभाघरांत मांडपाक आमकां वेळ कसो मेळटलो असो प्रश्न तांणे केला.
 16 जानेवारी सावन सुरू जावपी ह्या चार दिसांच्या अधिवेशनांत शुक्रार हो कामकाजांत घेतिल्लो ना. ताका लागून सरकाराच्या हेता विशीं दुबाव येता अशें सागून शुक्रार हो आमदारांच्या खाजगी विधेयकां खातीर आसता. आमका पोगो विधेयक, जमीन राखण विधेयक, खाजन जमीन दुरुस्ती विधेयक मांडपाचें आसा. मात आतां तें शक्य जावचें ना अशें तांणे सांगलें.
 अधिवेशनाचे काम एक दिसान वाडोवन शुक्राराचो तातूंत आसपाव करचो अशी मागणी करपी पत्रां आपूण सभापतीक आनी राज्यपालाक बरयतलों असें तांणे सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 